b'\n_START_ARTICLE_\nIvan Volari\xc4\x8d\n_START_SECTION_\n\xc5\xbdivljenje\n_START_PARAGRAPH_\nIvan Volari\xc4\x8d se je rodil 4. septembra 1948 v Su\xc5\xbeidu v kme\xc4\x8dki dru\xc5\xbeini kot najmlaj\xc5\xa1i otrok. Osnovno \xc5\xa1olo je obiskoval v Kobaridu, po kon\xc4\x8dani osnovni \xc5\xa1oli pa je \xc5\xa1el na gimnazijo v Novo Gorico, kjer je za\xc4\x8del z literarnim ustvarjanjem. Skupaj s Pavletom Zgago je oblikoval \xc5\xa1olsko glasilo z imenom \xe2\x80\x9cPoglej popotnik skozi dana\xc5\xa1nji vek - kaj \xc4\x8dlovek dela sam s sabo\xe2\x80\x9d._NEWLINE_Po gimnaziji se je vpisal na \xc5\xa1tudij arheologije na Filozofski fakulteti v Ljubljani, nato pa \xc5\xa1e na \xc5\xa1tudij primerjalne knji\xc5\xbeevnosti. Oba \xc5\xa1tudija je opustil._NEWLINE_Ostal je v Ljubljani, kjer je nadaljeval s pisanjem poezije in se pridru\xc5\xbeil Matja\xc5\xbeu Han\xc5\xbeku in Bla\xc5\xbeu Ogorevcu, prav tako pesnikoma. Bil je aktiven v avantgardni umetni\xc5\xa1kih skupinah OHO in WestEast. Prvi javni nastop je imel leta 1971, ko je nastopil na literarnem ve\xc4\x8deru v \xc5\xa1tudentski menzi._NEWLINE_Med letoma 1971 in 1974 je bil urednik in pisec za \xc5\xa1tudentsko glasilo Tribuna in revijo Problemi. Bil je kulturni urednik v reviji Mladina in stalni sodelavec Radia \xc5\xa0tudent. V tem \xc4\x8dasu je \xc5\xbeivel v hipijevski komuni G7 v Tacnu pri Ljubljani._NEWLINE_Sodeloval je tudi z rock skupino Buldo\xc5\xbeer, za katero je pisal besedila, soustvaril pa je tudi naslovnico njihove prve plo\xc5\xa1\xc4\x8de leta 1975._NEWLINE_Med slu\xc5\xbeenjem vojske v \xc4\x8ca\xc4\x8dku med letoma 1975 in 1976 je so-urejal Disov Glasnik, ter pisal za razli\xc4\x8dne publikacije, med drugim za novosadsko revijo Polja in splitsko revijo Vidiki. Ko se je vrnil domov, se je pre\xc5\xbeivljal z razli\xc4\x8dnimi deli. Bil je zavarovalni\xc5\xa1ki agent, u\xc4\x8ditelj plavanja, po\xc5\xa1tar, vzgojitelj, zidar, krovec, pastir, pletilec ko\xc5\xa1ar, prodajalec sre\xc4\x8dk, kuhar in sadjar._NEWLINE_Leta 1977 je za\xc4\x8del sodelovati z Markom Brecljem, potem, ko je le-ta nehal sodelovati z Buldo\xc5\xbeerji. Ustanovila sta duo Zlati zubi in nastopala po Jugoslaviji.\n_START_SECTION_\nDelo\n_START_PARAGRAPH_\nIvan Volari\xc4\x8d je pripadal skupini neoavantgardnih pesnikov. Leta 1974 je izdal pesni\xc5\xa1ki prvenec Desperado Tonic Water, kasneje pa \xc5\xa1e \xc5\xa1est pesni\xc5\xa1kih zbirk (Oj bo\xc5\xbeime tele dolince, \xc4\x8cetverovprega za njene sanje, Despotov Volari\xc4\x8d, Met kopja, Kratkice, \xc5\xbdalostna sova)._NEWLINE_Poezijo je objavljal v revijah in zbornikih, organiziral pa je tudi vrsto razstav. Volari\xc4\x8deve pesmi izra\xc5\xbeajo oster in duhovit zna\xc4\x8daj ter pretanjen posluh za jezik. Sodeloval je tudi v \xc5\xa1estnajstih filmskih projektih, vklju\xc4\x8dno v filmu "Kruh in mleko" Jana Cvitkovi\xc4\x8da. Franci Slak je o njem posnel dokumentarni film "Najlep\xc5\xa1a jutra so zjutraj".'